Izvor: N1

Javno preduzeće "Pošta Srbije" saopštilo je da sprovodi mere za uspostavljanje neometanog procesa rada sa ciljem blagovremene isplate penzija i regulisanja poštanskih tokova.

"U utorak se isplata penzija na šalterima pošta obavlja neometano u 1.446 pošta širom Srbije. Tokom prvog dana isplate penzija na šalterima pošta isplaćeno je preko 103.000 penzija", navodi se u saopštenju.

Dodaje se da će dostava penzija na kućnu adresu za 190.000 penzionera biti obavljena po planu počev od srede, sukcesivno u narednih pet dana.

"Napominjemo da su od 3. decembra do danas penzije blagovremeno isporučene na adrese 15.700 penzionera iz samostalnih delatnosti i blizu 61.000 poljoprivrednih penzionera", kažu u Pošti.

Kako piše u saopštenju Radne grupe Vlade Srbije za JP Pošta Srbije dostavljenom medijima, otežano funkcionisanje poštanskog saobraćaja u prethodnim danima prouzrokovano je "nezakonitom obustavama rada jednog manjeg dela zaposlenih".

"Molimo korisnike za razumevanje kako bismo prvo isporučili prioritetne pošiljke, uz napomenu da odgovorno stojimo iza preuzetih obaveza i da će svi potražni postupci i reklamacije biti blagovremeno rešavani", navodi se.

"S tim u vezi u 90 od ukupno 1.536 korporativnih i ugovornih pošta na teritoriji čitave Srbije onemogućeno je uspostavljanje zakonskog minimuma procasa rada, a mere koje se primenjuju imaju za cilj uspostavljanje neometanog rada šaltera i u pomenutih 90 pošta. U ime preko 12.000 zaposlenih koji obavljaju savesno svoje radne obaveze, jer oni jedini imaju legitimitet da upute izvinjenje korisnicima, prenosimo jasnu poruku korisnicima da preduzimamo sve neophodne mere da zadržimo poverenje koje nam ukazuju", zaključuje se u saopštenju Službe za javnost JP Pošta Srbije.